b"\n_START_ARTICLE_\nMedicina ortomolecular\n_START_PARAGRAPH_\nLa medicina ortomolecular \xc3\xa9s un tipus de medicina alternativa, que parteix de l'objectiu de garantir la salut humana a trav\xc3\xa9s de suplements nutritius. El concepte es basa en la idea de l'exist\xc3\xa8ncia d'un entorn nutritiu \xc3\xb2ptim en el cos i suggereix que les malalties reflecteixen defici\xc3\xa8ncies d'aquest entorn. El tractament de les malalties segons aquesta visi\xc3\xb3 implica provar de corregir \xc2\xabels desequilibris o les defici\xc3\xa8ncies basades en la bioqu\xc3\xadmica individual\xc2\xbb fent \xc3\xbas de subst\xc3\xa0ncies com vitamines, minerals, amino\xc3\xa0cids, elements tra\xc3\xa7a i \xc3\xa0cids grassos. Les idees darrere de la medicina ortomolecular no tenen evid\xc3\xa8ncia m\xc3\xa8dica i la ter\xc3\xa0pia no \xc3\xa9s efectiva. La validesa del que s'anomena aproximaci\xc3\xb3 ortomolecular ha estat q\xc3\xbcestionada des del 1970s._NEWLINE_L'aproximaci\xc3\xb3 ha rebut el nom a vegades de ter\xc3\xa0pia megavitam\xc3\xadnica, perqu\xc3\xa8 la pr\xc3\xa0ctica va evolucionar, i en alguns casos encara utilitza, dosis de vitamines i minerals molt sovint m\xc3\xa9s altes que la quantitat di\xc3\xa0ria recomanada. Els practicants d'aquesta medicina tamb\xc3\xa9 poden incorporar altres estils de tractament a les seves aproximacions, incloent-hi la restricci\xc3\xb3 diet\xc3\xa8tica, megadosis de nutrients no vitam\xc3\xadnics i medicaments convencionals. Els defensors d'aquestes ter\xc3\xa0pies argumenten que els nivells no \xc3\xb2ptims de certes subst\xc3\xa0ncies poden causar problemes de salut m\xc3\xa9s enll\xc3\xa0 de defici\xc3\xa8ncies vitam\xc3\xadniques i consideren l'equilibri d'aquestes subst\xc3\xa0ncies com una part integral de salut._NEWLINE_Linus Pauling va encunyar el terme \xc2\xabortomolecular\xc2\xbb els 1960s per donar entendre \xc2\xables mol\xc3\xa8cules correctes en les quantitats correctes\xc2\xbb (orto- en grec vol dir \xc2\xabcorrecte\xc2\xbb). Els practicants defensen que el tractament ha de basar-se en la bioqu\xc3\xadmica individual de cada pacient._NEWLINE_El consens cient\xc3\xadfic i m\xc3\xa8dic sost\xc3\xa9 que les afirmacions d'eficacia dels defensors d'aquesta medicina no s\xc3\xb3n adequadament provades com a ter\xc3\xa0pies farmacol\xc3\xb2giques. Ha estat descrita com a dieta de culte i tamb\xc3\xa9 com a frau m\xc3\xa8dic. Els defensors acostumen a assenyalar fonts que donen suport als beneficis dels suplements de nutrients i a casos on la medicina convencional utilitza vitamines com a tractaments per algunes malalties._NEWLINE_No obstant aix\xc3\xb2, el subministrament de vitamines en grans dosis ha estat associat a un major risc de malaltia cardiovascular, de c\xc3\xa0ncer i, fins i tot, de mort. El consens cient\xc3\xadfic \xc3\xa9s que, per a individus normals, una dieta equilibrada cont\xc3\xa9 totes les vitamines i minerals  necessaris, i que la suplementaci\xc3\xb3 rutin\xc3\xa0ria no seria necess\xc3\xa0ria, a menys que es diagnostiquin defici\xc3\xa8ncies espec\xc3\xadfiques.\n_START_SECTION_\nPsiquiatria ortomolecular\n_START_PARAGRAPH_\nUna variant, la psiquiatria ortomolecular, encunyada pel mateix Pauling, defensaria que malalties com ara l'esquizofr\xc3\xa8nia tindrien la seva base, per exemple, en un exc\xc3\xa9s d'oxidaci\xc3\xb3 de l'adrenalina en adrenocrom i adrenolutina, que en interactuar entre elles i el cervell, provocarien un mal funcionament d'aquest. _NEWLINE_Segons alguns estudis, els s\xc3\xadmptomes de l'esquizofr\xc3\xa8nia es podrien contrarrestar amb megadosis de suplements diet\xc3\xa8tics, principalment la niacina (vitamina B3), per\xc3\xb2 tamb\xc3\xa9 altres nutrients._NEWLINE_Aquesta teoria va sorgir pel fet que la primera fase de la pel\xc2\xb7lagra t\xc3\xa9 gaireb\xc3\xa9 els mateixos s\xc3\xadmptomes que l'esquizofr\xc3\xa8nia, nom\xc3\xa9s diferenciable la primera per lesions en la pell._NEWLINE_En el cas de l'esquizofr\xc3\xa8nia mereixeria considerar abans de res, m\xc3\xa9s assajos cl\xc3\xadnics al respecte._NEWLINE_L'\xc3\xbas d'aquesta mena d'aproximacions per millorar el rendiment d'infants en edat escolar amb S\xc3\xadndrome de Down ha estat q\xc3\xbcestionada com a ineficient.\n_START_SECTION_\nPol\xc3\xa8miques\n_START_PARAGRAPH_\nEl juliol de 2016 un jove valenci\xc3\xa0 va morir despr\xc3\xa9s d'haver abandonat un tractament de leuc\xc3\xa8mia convencional per una pr\xc3\xa0ctica ortomolecular. El gener de 2018 el practicant de medicina ortomolecular que va tractar el jove va ser absolt pel jutjat de Val\xc3\xa8ncia dels delictes d'intrusisme i d'homicidi per imprud\xc3\xa8ncia greu. _NEWLINE_El juliol de 2018, el doctor Joaquim Bosch Barrera, de l'Institut d'Oncologia de Girona i de l'Hospital Trueta, va fer p\xc3\xbablic el cas d'una dona que va atendre per un c\xc3\xa0ncer de mama, que va acabar en met\xc3\xa0stasi i finalment en mort de la pacient, presumptament per la descura arran dels consells d'un practicant de la medicina ortomolecular."